text: Banken bestemmer hos hver  femte kvægbonde
  26 februar 2019 kl. 15.17
  Ny rapport dokumenterer dårlig økonomi hos hver femte kvægproducent. 
  Hver femte kvæglandmand, altså mælkeproducent, har så stram økonomi, at de kun overlever, indtil deres bank mener noget andet. Det dokumenterer nye tal fra landbrugets videnscenter, Seges.
  - Vi har temmelig mange bedrifter med en høj gæld, siger formanden for danske kvægproducenter, landmand Christian Lund fra Rødding.
  
  Nogle skal ud
  Landbrugets videnscenter har gennemgået regnskaberne for økologiske og konventionelle kvægbrug. Økologerne har gennemsnitligt driftstab på 700.000 kr., de konventionelle på 400-500.000 kr. Den tørre sommer med et ringe høstudbytte skubbede til en i forvejen skrøbelig økonomi.
  Christian Lund, formand, danske kvægproducenter: "Nogle vil desværre komme til at forlade vores erhverv."
  Nogle vil desværre komme til at forlade vores erhverv, siger kvægproducenternes formand, Christian Lund.
  - Det er rigtig barskt, hvis der er så mange, der skal stoppe. Vi taler ikke blot om en arbejdsplads, vi taler om familier, som har lagt rigtig mange timer i deres landbrug, siger kvægavler Bo Langhede, Feldstedskov ved Aabenraa.
  
  Tror på fremtiden
  Han har en tro på sin egen fremtid som kvægproducent, da hans landbrug har en god størrelse og produktionsanlægget er tilfredsstillende. 
  Han angiver disse grundlæggende årsager til, at hver femte kvægavler nu står til at blive tvunget ud af erhvervet: 
  Fødevarer må ikke koste noget i dag. 
  Finanskrisen påvirker stadig økonomien.
  Den tørre sommer 2018 betød mindre foder og højere priser.
  Økologerne er hårdt ramt, fordi de ikke kan købe alternativer. De skal dyrke det meste af deres egen foder.
  